COMUNICAT DE PRESĂ: Universitatea de Medicină și Farmacie „Carol Davila” din București onorează excelența academică a Universității de Stat de Medicină și Farmacie „Nicolae Testemițanu” din Republica Moldova, la aniversarea a opt decenii de activitate

Cu prilejul împlinirii a 80 de ani de la fondarea Universității de Stat de Medicină și Farmacie „Nicolae Testemițanu” din Republica Moldova, Universitatea de Medicină și Farmacie „Carol Davila” din București a conferit Diploma de Onoare acestei prestigioase instituții de învățământ superior medical, în semn de înaltă apreciere și recunoaștere pentru contribuția remarcabilă adusă educației medicale, cercetării științifice și progresului în sănătatea publică, de-a lungul celor opt decenii de existență.

Distincția oferită de comunitatea academică a UMF ”Carol Davila” a fost înmânată, Rectorului USMF „Nicolae Testemițanu”, Prof. Univ. Dr. Emil Ceban în cadrul unui eveniment derulat ieri, la Chișinău.

Rectorul UMF Carol Davila, Prof. Univ. Dr. Viorel Jinga a fost reprezentat în acest demers de către Prorectorul pentru strategie instituțională, evaluare academică și calitate, Prof. Univ. Dr. Florentina Furtunescu.

În discursul său, Prof. Univ. Dr. Emil Ceban a exprimat profunda gratitudine pentru recunoașterea oferită de Universitatea „Carol Davila” și a subliniat angajamentul constant al USMF „Nicolae Testemițanu” de a rămâne un partener strategic în consolidarea spațiului comun al educației și cercetării medicale europene.

La rândul său, Prof. Univ. Dr. Florentina Furtunescu a subliniat că ”prin acest gest simbolic, Universitatea de Medicină și Farmacie „Carol Davila” din București își reafirmă respectul și prețuirea față de tradiția, prestigiul și valorile științifice ale școlii medicale din Republica Moldova, într-un demers comun dedicat formării generațiilor viitoare de medici și avansării cunoașterii în spiritul excelenței, eticii și umanității, universitățile noastre fiind mereu într-o simbioză profundă a vocației și a spiritului și sub același ideal: medicina ca știință a vieții și artă a slujirii omului”.

Articolul COMUNICAT DE PRESĂ: Universitatea de Medicină și Farmacie „Carol Davila” din București onorează excelența academică a Universității de Stat de Medicină și Farmacie „Nicolae Testemițanu” din Republica Moldova, la aniversarea a opt decenii de activitate apare prima dată în umfcd.